   لنڊن (ويب ڊيسڪ) قومي ڪرڪيٽ ٽيم جي اڳوڻي ڪپتان وسيم اڪرم انگلينڊ ۾ پاڪستاني رانديگرن سان پيش آيل واقعن تي سخت ڪاوڙ جو اظهار ڪيو آهي. خانگي ٽي وي چئنل سان ڳالهائيندي وسيم اڪرم چيو ته جيڪي مداح پاڪستاني ڪرڪيٽرن سان غلط ٻولي استعمال ڪري رهيا آهن، انهن کي گهران اخلاق سکڻ لاءِ ڇو نه مليو، پاڪستان جو ڪلچر ته وڏن جي عزت ڪرڻ ۽ ننڍن سان پيار ڪرڻ سيکاريندو آهي، هڪ پاڪستاني طور پاڪستاني مداحن جون حرڪتون ڏسي لڄي ٿي رهيو آهيان. هن چيو ته جيڪڏهن مان سرفراز احمد جي جاءِ تي هجان ها ته ويڊيو ڀريندڙ شخص کان موبائل کسي ٽوڙي ڇڏيان ها ۽ پوءِ ان جي گهر کي گهرائي پڇان ها ته توهان ڇا سيکاريو آ هن کي. وسيم اڪرم ويڊيو تي ڪاوڙ جو اظهار ڪندي مداحن کان سوال ڪيو ته اهو طريقو هوندو آهي پاڪستان جي ڪپتان سان ڳالهائڻ جو؟ پاڪستان ۽ ڏکڻ آفريڪا وچ ۾ ميچ جي حوالي سان وسيم اڪرم چيو ته منهنجي صلاح آهي ٽيم رڳو ان ميچ تي فوڪس ڪري، ڇو ته جيڪي به حالتون آهن اهي ان ئي وقت ڪم اينديون جڏهن پاڪستان ڏکڻ آفريڪا کان ميچ کٽيندو. سوئنگ جي سلطان هڪ ڀيرو ٻيهر چيو منهنجي صلاح اها ئي آهي ته رانديگر بهادري جو مظاهرو ڪن، ٽيم وڏا فيصلا ڪري ڇو ته هاڻ وڃائڻ لاءِ ڪجهه ناهي بچيو، اڳ ۾ بيٽنگ کان نه گهٻرايو ۽ جارحاڻي راند جو مظاهرو ڪيو. اڳوڻي ڪپتان موجب ڏکڻ آفريڪي ٽيم ايتري بري ناهي جيتري اها ورلڊ ڪپ ۾ برو کيڏي آهي پر پاڪستان کي ٽف ٽائم ڏئي سگهي ٿي، پروٽيز پاڪستان خلاف ميچ لاءِ زخمي شينهن جيان ميدان تي لهندا، تنهن ڪري پاڪستان لاءِ ميچ آسان نه هوندي.